Vermeende reeksverkragter in Limpopo aangekeer(Argieffoto: Hans Braxmeier/pixabay) ŉ 33-jarige man wat daarvan verdink word dat hy die gemeenskappe van Bolobedu en Tzaneen geteister het, is Woensdag in Tzaneen in Limpopo in hegtenis geneem. “Die man is in die dorp in hegtenis geneem nadat die polisie ŉ wenk ontvang het,” sê kol. Malesela Ledwaba, woordvoerder van die polisie. “Minstens sewe sake van verkragting is tussen 2015 en 2016 aangemeld met dieselfde modus operandi en die polisie het die sake ondersoek.” Die oortreder het niksvermoedende vroue op pad na Tzaneen geteiken. Hulle het óf nie die gebied goed geken nie of hy het bloot bystand aangebied. Hy het hulle daarna na afgeleë gebiede gelok. “Die verdagte het die vroue verkrag en van hul besittings beroof. Een van die slagoffers is met ŉ panga aangeval.” Die verdagte het vroue ook geteiken wat op die R71 naby die Tzaneen Spur-restaurant op pad na Phalaborwa en Giyani geryloop het. “ŉ Ondersoek is van stapel gestuur om die oortreder aan te keer. Hy was aan ons onbekend totdat hy uiteindelik deur forensiese bewyse aan die sake verbind is.” Die beskuldigde het Vrydag vlugtig in die Tzaneen-landdroshof verskyn op verskeie aanklagte van verkragting en roof. Hy sal Dinsdag in die Bolobedu-landdroshof verskyn en op 6 Januarie in Tzaneen vir ŉ formele aansoek om borgtog. “Die verdagte kan moontlik met nog sake verbind word omdat die polisie se ondersoek voortduur.” Die polisie doen ŉ beroep op enige ander persone wat moontlik ook dié man se slagoffer was om die sake by die naaste polisiestasie aan te meld of Crime Stop te kontak by 08600 10111.